મૌન એ ‘મન’ની નિકટનો શબ્દ છે. ભાષા-શબ્દની દષ્ટિએ મૌનને જોઈએ તોય જેમાં ‘મન’ જેવી વિશાળ અને અતિ વિચિત્ર સામગ્રી સમાઈ શકે એ શબ્દ કેટલો અગડબંબ અને મહાકાય હશે એ સમજી શકાય એમ છે! આવી અદ્ભુત સામગ્રી હોવા છતાં પણ સાચા અર્થમાં એનો ઉપયોગ કેટલા કરે છે?! લગભગ નહિવત્. માઇક એક વાર હાથમાં આવે પછી મૂકવાનું કોને ગમે? મને બોલવા દો! મારું એમ કહેવું છે કે… મને સાંભળો… કે પછી બસ, મને જ સાંભળો…નાં નિરંતર નગારાં વગાડવાની ઘણાને અનહદ જરૂર પડતી હોય છે.